ΓΡΑΠΤΗ ΕΡΩΤΗΣΗ P-2035/98

υποβολή: Georg Jarzembowski (PPE) προς την Επιτροπή

(30 Ιουνίου 1998)

Θέμα: Ελλείψεις στον τομέα ασφαλείας σε οχηματαγωγά

Το ADAC (Λέσχη Αυτοκινήτου της Γερμανίας) προβαίνει τελευταίως σε δοκιμές όσον αφορά την τήρηση των κανόνων ασφαλείας της Διεθνούς Σύμβασης του Δικαίου της Θάλασσας SOLAS (Safety of Life at Sea) σε οχηματαγωγά στη Βαλτική και τη Βόρειο Θάλασσα καθώς και στη Μεσόγειο. Στα αποτελέσματα των δοκιμών που δημοσιεύονται στην έκδοση του Ιουνίου του περιοδικού των μελών "ADAC motorwelt" αναφέρουν αυτοί που προέβησαν στις δοκιμές εν μέρει σημαντικές παραλείψεις σε οχηματαγωγά στη Βόρειο Θάλασσα και ιδίως στην Ανατολική Μεσόγειο.

Ενόψει αυτών των γεγονότων ερωτώ την Επιτροπή:

1. Γνωρίζει η Επιτροπή αυτά τα άρθρα ή τα αποτελέσματα των δοκιμών του ADAC;

2. Πώς αξιολογεί η Επιτροπή τα αποτελέσματα των δοκιμών ασφαλείας;

3. Σε ποιές ενέργειες προτίθεται να προβεί η Επιτροπή - ενδεχομένως κατά των ενεχομένων κρατών μελών - όσον αφορά τις διαπιστωθείσες ελλείψεις στον τομέα ασφαλείας;

Απάντηση του κ. Kinnock εξ ονόματος της Επιτροπής

(27 Ιουλίου 1998)

1. Ναι.

2. Η Επιτροπή χαιρετίζει και υποστηρίζει την πρωτοβουλία της γερμανικής λέσχης αυτοκινήτου. Η πρωτοβουλία αυτή υπογραμμίζει την ανάγκη επιβολής της συμμόρφωσης με τα διεθνή και ευρωπαϊκά πρότυπα ασφαλείας μέσω τακτικών, αυστηρών επιθεωρήσεων εκ μέρους των αρχών τόσο του κράτους μέλους της σημαίας, όσο και του κράτους υποδοχής.

Η Επιτροπή εξέτασε τα αποτελέσματα των ελέγχων υπό το φως της κοινοτικής νομοθεσίας για την ναυτιλιακή ασφάλεια, και είναι της γνώμης ότι:

- η υποχρεωτική και προηγμένη εφαρμογή του κώδικα International safety management (ISM) από 1ης Ιουλίου 1996 μέσω του κανονισμού (ΕΚ) 3051/95 του Συμβουλίου της 8ης Δεκεμβρίου 1995 για την διαχείριση της ασφάλειας των επιβατηγών - όχι μεταγωγών πλοίων roll-on/roll-off (όχι μεταγωγά ro-ro)(1), φαίνεται να είχε θετικά αποτελέσματα, εφόσον βελτιώθηκαν οι επιδόσεις ασφαλείας των οχηματαγωγών τη χρονιά αυτή, σε σύγκριση με τα αποτελέσματα ανάλογων ελέγχων το 1997,

- η καλύτερη συνολική κατάταξη (με βάση τους ελέγχους) των οχηματαγωγών που εκτελούν διεθνή δρομολόγια, σε σύγκριση με τα οχηματαγωγά που εκτελούν εσωτερικά δρομολόγια, επιβεβαιώνει το σκόπιμο της κοινοτικής δράσεως για την ασφάλεια των κοινοτικών επιβατηγών τη πλοίων μέσω της έκδοσης της οδηγίας 98/18/ΕΚ του Συμβουλίου της 17ης Μαρτίου 1998 σχετικά με τους κανόνες και τα πρότυπα ασφαλείας για τα επιβατηγά πλοία(2),

- τα αποτελέσματα των ελέγχων αναδεικνύουν την ανάγκη παρακολούθησης και επιβολής της συμμόρφωσης με τα διεθνή και ευρωπαϊκά πρότυπα ασφαλείας μέσω συστήματος υποχρεωτικών εκτεταμένων επιθεωρήσεων εκ μέρους των εμπλεκόμενων κρατών υποδοχής, όπως προτάθηκε προσφάτως από την Επιτροπή (πρόταση οδηγίας του Συμβουλίου σχετικά με την εκτέλεση τακτικών δρομολογίων (ro-ro) με οχηματαγωγά και ταχύπλοα επιβατηγά σκάφη στην Κοινότητα(3)).

3. Στο πλαίσιο της προαναφερθείσας κοινοτικής νομοθεσίας, η Επιτροπή θα διαβιβάσει τα εν λόγω αποτελέσματα των ελέγχων στα εμπλεκόμενα κράτη μέλη και θα τα καλέσει να λάβουν, υπό την ιδιότητά τους ως κράτους της σημαίας ή κράτους του λιμένα, τα αναγκαία μέτρα για να αντιμετωπίσουν τις επισημανθείσες ανεπάρκειες.

(1) ΕΕ L 320 της 30.12.1995.

(2) ΕΕ L 144 της 15.5.1998.

(3) ΕΕ C 108 της 7.4.1998.